Óansæð hvat slag av eldstaði talan er um, er bert loyvt at brenna tilfar, sum ikki dálkar. Tað vil siga, at tað er bert loyvt at brenna óviðgjørdan turran við, papp og pappír, so sum træplattar, trækassar og greinar umframt kol, torv og koks. Tað er bannað at brenna burturkast á báli ella í eldstaði. Burturkast skal ikki brennast, tí nógvur og vandamikil roykur kann koma frá bálinum. Tú skal klaga til tann myndugleika, sum hevur eftirlit við tí, sum hevur ábyrgdina av dálkingin. Er talan um kommunal viðurskifti, so sum dálking frá einum granna, øðrum borgarum ella einum virki í kommununi, so skal tú klaga til kommununa, har tú býr. Umhvørvisstovan viðger einans klagur um kommunal viðurskifti, tá borgarin, uttan úrslit, hevur roynt at klaga til kommununa. Hinvegin, er talan um dálking frá einum umhvørvisgóðkendum virki, ella øðrum serliga dálkandi virki, so skal tú klaga til Umhvørvisstovuna. Hvørji virkir skulu søkja um umhvørvisgóðkenning? Serliga dálkandi virkir skulu søkja um umhvørvisgóðkenning. Í serligum fylgiskjali til umhvørvisverndarlógina er ein listi yvir tær fyritøkur, virkir og útbúnaðir, ið skulu søkja um at verða umhvørvisgóðkend. Sí listan her. Kann eg innflyta einnýtisíløt? Ætlar tú at flyta inn leskidrykkir í einnýtisíløtum úr glasi, plasti ella metalli, er neyðugt at fáa loyvi til tað fyrst. Søkjast skal um loyvi hjá Umhvørvisstovuni. Umsóknarblaðið finnur tú her. Ein treyt fyri at fáa loyvi, er at tú hevur eina innlatingarskipan, soleiðis at tómu íløtini verða savnaði inn aftur, og at tómu íløtini fara til endurvinningar–tað vil siga, at íløtini verða brúkt í nýggjari framleiðslu. Tá loyvi er givið, verður TAKS fráboðað um, at loyvi er fingið til innflutning.